**UMSÖGN**

**Viðtakandi:** Samgöngu- og sveitarstjórnarráðuneytið

**Sendandi:** Umhverfis- og skipulagssvið Reykjavíkurborgar

**Samráðsgátt – Drög að reglugerð um gerð og búnað reiðhjóla.**

Þann 10. júlí sl. birti samgöngu- og sveitarstjórnarráðuneytið drög að reglugerð um gerð og búnað reiðhjóla, til umsagnar í samráðsgátt stjórnvalda. Frestur var veittur til 31. júlí til að veita umsögn um drögin. Umhverfis- og skipulagssvið Reykjavíkurborgar hefur tekið drögin til skoðunar og vill koma eftirfarandi athugasemdum og tillögum á framfæri við ráðuneytið.

Tillögur borgarinnar snúa annars vegar að uppbyggingu reglugerðarinnar og hins vegar að efnistökum hennar. Til að koma tillögunum á framfæri með sem skýrustum hætti, eru meðfylgjandi endurskoðuð drög að reglugerðinni í samræmi við eftirfarandi tillögur og athugasemdir borgarinnar.

*Uppbygging reglugerðarinnar*

Gildissvið reglugerðarinnar, eins og það er skilgreint í drögum ráðuneytisins, er heldur óskýrt. Í reglugerðinni er fjallað um allar tegundir reiðhjóla en þó er tekið fram í 1. gr. að gildissviðið „nái til“ reiðhjóla á tveimur til fjórum hjólum sem knúin eru áfram með stig- eða sveifarbúnaði. Þó gildi ákveðin ákvæði reglugerðarinnar um vélknúin hlaupahjól og önnur sambærileg farartæki. Orðalagið er því óþarflega flókið og til þess fallið að valda misskilningi. Til að mynda leiðir það til þess að ekki virðist vera gerð krafa um að rafknúin hlaupahjól séu búin hemlum en ólíklegt verður að telja að sú hafi verið ætlunin.

Reykjavíkurborg leggur til að reglugerðin verði byggð upp á svipaðan hátt og hin norska *forskrift om krav til sykkel* (nr. 199/1990). Í samræmi við það er lagt til að gildissviðið taki skýrt til allra reiðhjóla en að sett séu sérákvæði um reiðhjól samkvæmt a. og b. liðum 30. tölul. 1. mgr. 2. gr. umferðarlaga annars vegar og c. lið sama töluliðar hins vegar.

*Efnisbreyting – Glitmerki*

Vakin er athygli á því að bæði í Noregi og Danmörku er gerð krafa um endurskin/glitauga í fótstigum eða á sveifarörmum reiðhjóla. Lagt er til að sá háttur verði einnig hafður á hér á landi. Þá er lagt til að teknar verði með skýrum hætti fram þær mismunandi kröfur sem gerðar eru lýsingar og glitmerkja eftir flokkum reiðhjóla, líkt og gert er í 5. og 9. gr. norsku reglugerðarinnar.

*Athugasemd – Stærð reiðhjóla*

Einungis er fjallað um stærð reiðhjóla á einum stað í reglugerðinni, þ.e. í 5. gr. um hliðar- og eftirvagna. Þar er tekið fram að slíkir vagnar megi ekki vera breiðari en 1 metri en engin takmörk eru á breidd reiðhjóla. Þá er tekið fram að samfelld lengd reiðhjóls ásamt áföstum vagni eða vögnum megi ekki vera lengra en 3,5 metrar. Í 5. og 6. gr. dönsku *bekendtgørelse om cyklers indretning og udstyr m.v.* er fjallað um stærð og þyngd reiðhjóla.

Án þess að leggja það sérstaklega til, er vakin athygli á þeim möguleika að fjalla um stærð og þyngd reiðhjóla, með og án eftir- og hliðarvagna, á heildstæðan hátt en ekki einungis í tengslum við eftir- og hliðarvagna. Ætla má að fullnægjandi lagastoð fyrir slíkum reglum sé að finna í 5. mgr. 82. gr. umferðarlaga, enda eru reiðhjól ein tegund ökutækja.

*Efnisbreyting – Flutningur farþega*

Í 1. málsl. 1. mgr. 6. gr. draganna kemur fram meginregla um flutning farþega á reiðhjóli:

Með reiðhjóli er heimilt að flytja einn farþega auk ökumanns, eða allt að þrjá farþega og tvö börn undir 7 ára aldri sé reiðhjólið sérstaklega útbúið til þess.

Gerðar eru þrjár athugasemdir við þessa meginreglu. Í fyrsta lagi að heimilað sé að flytja farþega á reiðhjóli sem ekki er til þess útbúið, í öðru lagi að óheimilt sé að flytja fleiri en þrjá farþega á reiðhjólum sem til þess eru búin og í þriðja lagi að börn undir 7 ára aldri séu ekki talin með í fjölda farþega.

Lagt er til að í stað framangreindar meginreglu verði miðað við framsetningu í 1. mgr. 25. gr. dönsku reglugerðarinnar, en þar segir:

Der må på en cykel ikke transporteres flere personer, end den er beregnet til. Børn ikke ældre end 7 år må kun medtages på cyklen, når der er indrettet særlig siddeplads til dem.

Gróflega má þýða regluna sem:

Óheimilt er á reiðhjóli að flytja fleiri farþega en það er hannað til að flytja. Börn undir 7 ára aldri má einungis flytja á reiðhjólum sem útbúin eru sérstökum sætum ætluðum börnum.

*Efnisbreyting – Flutningur farms*

Í drögunum er lítið fjallað um flutning farms. Einungis er tekið fram að ekki megi flytja á reiðhjóli þyngri farm en svo að ökumaður geti haft fullkomna stjórn á reiðhjólinu og gefið viðeigandi merki. Þá megi ekki flytja á reiðhjóli hluti sem valdið geta öðrum vegfarendum óþægindum. Með vísan til orðalags 42. og 80. gr. umferðarlaga, má ætla að ástæða sé til að fjalla ítarlegar um flutning farms á reiðhjólum.

Lagt er til að bætt verði við almennu orðalagi um öruggan flutning farms, sambærilegan orðalagi 1. mgr. 2. gr. reglugerðar um hleðslu, frágang og merkingu farms, nr. 671/2008 og greinin verði því svohljóðandi:

Farm reiðhjóls skal skorða tryggilega eða festa við reiðhjólið og þannig gengið frá honum að hann byrgi ekki sýn ökumanns eða hætta sé á að hann hreyfist til eða falli af reiðhjólinu.

Eigi má flytja á reiðhjóli þyngri farm en svo að ökumaður geti haft fullkomna stjórn á reiðhjólinu og gefið viðeigandi merki. Eigi má heldur flytja á reiðhjóli hluti, sem valdið geta öðrum vegfarendum óþægindum.

*Efnisbreyting – Viðurlög*

Lagt er til að fremur verði vísað til þess að brot gegn reglugerðinni varði refsingu á grundvelli 94. gr. umferðarlaga, enda eru lögin hin eiginlega refsiheimild en ekki sú reglugerð sem sett hefur verið á grundvelli 1. mgr. 97. gr. umferðarlaga.

*Annað*

Að lokum er vert að nefna, að drögin og þær breytingar sem Reykjavíkurborg hefur lagt til, taka til gerðar og búnaðar reiðhjóla, stærðar og þyngdar reiðhjóla, flutnings farms og farþega með reiðhjólum og tengingar og dráttar eftir- og hliðarvagna reiðhjóla. Velta má upp hvort rétt væri að breyta nafni reglugerðarinnar til að endurspegla þetta víðtæka gildissvið, t.a.m. með því að nefna hana reglugerð um reiðhjól.

Eins og ávallt er umhverfis- og skipulagssvið Reykjavíkurborgar reiðubúið til að veita nánari umsögn og frekari aðstoð við gerð reglugerðarinnar.

Þorsteinn R. Hermannsson

samgöngustjóri